ΚΑΝΟΝΙΣΜΟΣ (ΕΟΚ) αριθ. 888/93 ΤΗΣ ΕΠΙΤΡΟΠΗΣ της 15ης Απριλίου 1993 που τροποποιεί τον κανονισμό (ΕΟΚ) αριθ. 1760/83 περί ειδικών λεπτομερειών εφαρμογής του καθεστώτος πιστοποιητικών καθορισμού για ορισμένα γεωργικά προϊόντα εξαγόμενα υπό μορφή εμπορευμάτων που δεν υπάγονται στο παράρτημα ΙΙ της συνθήκης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 σχετικά με την κοινή οργάνωση των αγορών στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 2071/92 (2), και ιδίως το άρθρο 17 παράγραφος 4,

τον κανονισμό (ΕΟΚ) αριθ. 1766/92 του Συμβουλίου της 30ής Ιουνίου 1992 περί κοινής οργανώσεως αγοράς στον τομέα των σιτηρών (3), και ιδίως το άρθρο 26 παράγραφος 3,

τον κανονισμό (ΕΟΚ) αριθ. 3035/80 του Συμβουλίου της 11ης Νοεμβρίου 1980 με τον οποίο καθορίζονται, για ορισμένα γεωργικά προϊόντα εξαγόμενα υπό μορφή εμπορευμάτων μη υπαγομένων στο παράρτημα ΙΙ της συνθήκης, γενικοί κανόνες σχετικά με τη χορήγηση επιστροφών εξαγωγής και κριτηρίων καθορισμού του ύψους των (4), όπως τροποποιήθηκε τελευταία από τον κανονισμό (ΕΟΚ) αριθ. 3381/90 (5), και ιδίως το άρθρο 7,

Εκτιμώντας:

ότι, ο κανονισμός (ΕΟΚ) αριθ. 1760/83 της Επιτροπής (6), όπως τροποποιήθηκε τελευταία από τον κανονισμό (ΕΟΚ) αριθ. 3336/92 (7), προβλέπει, στο άρθρο 4 παράγραφος 1 πρώτο εδάφιο δεύτερο σημείο, μέγιστες διάρκειες ισχύος των πιστοποιητικών προκαθορισμού για τα προϊόντα που υπάγονται στην κοινή οργάνωση των αγορών στον τομέα του γάλακτος και των γαλακτοκομικών προϊόντων, μέχρι το τέλος του έκτου μήνα από την έκδοσή τους- ότι η κατάσταση των αγορών σε ό,τι αφορά το αποκορυφωμένο γάλα καθιστά αναγκαία την παρακολούθηση των αιτήσεων για πιστοποιητικά προκαθορισμού για το γάλα σε σκόνη που εξάγεται υπό μορφή εμπορευμάτων μη υπαγομένων στο παράρτημα ΙΙ της συνθήκης-

ότι, στην έναρξη της περιόδου εμπορίας 1993/94 των δημητριακών, θα τεθούν σε εφαρμογή οι νέες τιμές γεωργικών προϊόντων που υιοθετούνται με τον κανονισμό (ΕΟΚ) αριθ. 1766/92- ότι πολλές από τις τιμές αυτές είναι σημαντικά κατώτερες των τιμών που ορίστηκαν για την περίοδο 1992/93- ότι επιβάλλεται, κατά συνέπεια, να καθιερωθεί η παρακολούθηση των πιστοποιητικών προκαθορισμού-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΟΚ) αριθ. 1760/83 προστίθεται το ακόλουθο άρθρο 7β:

"Άρθρο 7β

Τα κράτη μέλη κοινοποιούν στην Επιτροπή:

1. - κάθε εργάσιμη ημέρα τα πιστοποιητικά προκαθορισμού που εκδόθηκαν την προηγούμενη για το γάλα σε σκόνη (PG2 ή PG3) και ισχύουν για τις εξαγωγές υπό μορφή εμπορευμάτων υπαγομένων στους κωδικούς ΣΟ 1901 90 90 ή 2160 90 99,

- το αργότερο την Τετάρτη κάθε εβδομάδας, τα άλλα πιστοποιητικά προκαθορισμού που εκδόθηκαν κατά τη διάρκεια της προηγούμενης εβδομάδας για το γάλα σε σκόνη, ισχύοντα για τις εξαγωγές υπό μορφή εμπορευμάτων όπως αναφέρονται στο παράρτημα του κανονισμού (ΕΟΚ) αριθ. 804/68-

2. το αργότερο την 10η κάθε μηνός, πιστοποιητικά προκαθορισμού που εκδόθηκαν κατά τη διάρκεια του προηγούμενου μηνός για τα αγροτικά προϊόντα που αναφέρονται στο άρθρο 1 του κανονισμού (ΕΟΚ) αριθ. 1766/92, ισχύοντα για τις εξαγωγές υπό μορφή εμπορευμάτων όπως αναφέρονται στο παράρτημα Β του εν λόγω κανονισμού.

Η πρώτη κοινοποίηση θα καλύπτει τα πιστοποιητικά που εκδόθηκαν από την 1η Ιανουαρίου 1993 μέχρι την ημέρα θέσης σε ισχύ του παρόντος κανονισμού."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται στα πιστοποιητικά τα αιτούμενα μετά από την 1η Ιανουαρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Απριλίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 215 της 30. 7. 1992, σ. 64.

(3) ΕΕ αριθ. L 181 της 1. 7. 1992, σ. 21.

(4) ΕΕ αριθ. L 323 της 29. 11. 1980, σ. 27.

(5) ΕΕ αριθ. L 327 της 27. 11. 1990, σ. 4.

(6) ΕΕ αριθ. L 172 της 29. 6. 1983, σ. 20.

(7) ΕΕ αριθ. L 334 της 19. 11. 1992, σ. 15.